I hele landet er der fra tirsdag aften til onsdag middag risiko for tåge og rimglatte veje.

Vinterens sidste dag har budt på solrigt og vindstille vejr i hele landet. Samme vejrtype fortsætter tirsdag aften, hvor der er udsigt til stille og klart vejr og efterhånden udbredt frost. Men lige netop denne kombination af vejrforhold giver forøget risiko for dannelse af tåge. Derfor har TV 2 VEJR udsendt varsel for tåge i hele landet i perioden tirsdag klokken 20.00 til onsdag klokken 12.00. Stedvis kan tågen blive tæt med en sigtbarhed under 100 meter. Dermed er det med at være ekstra opmærksom, hvis man i dette tidsrum bevæger sig ud i trafikken. Risiko for glatte veje Som aftenen og natten skrider frem, falder temperaturen i det meste af landet til under frysepunktet. Mange kan forvente at stå op til mellem 2 og 5 graders frost onsdag. Udsigten til frostvejr giver risiko for, at noget af tågen bliver til rimtåge. Rimtåge består af underafkølede vanddråber. Når disse rammer overflader fryser de til is og giver dermed risiko for glatte veje. Derfor er der i myldretiden onsdag morgen både risiko for tæt tåge og rimglatte veje. Der er udsigt til en kold morgen med ned til omkring 5 graders frost. Foto: TV 2 Vejret Tågen, der bliver dannet, kan blive hængende til langt op ad onsdagen på grund af manglende vind. Langs kystnære områder når det måske slet ikke at lette, hvilket resulterer i en kold og diset onsdag. Ny risiko for tåge torsdag morgen Generelt giver vejret i disse dage gunstige betingelser for tågedannelse. Det samme er nemlig tilfældet natten til torsdag, hvor det meste af landet igen risikerer at stå op til tåge torsdag morgen.